ToekomsVenster: Jou tong is ook 'n vuur | Maroela Media
Die tong is ook 'n vuur, 'n wêreld vol ongeregtigheid, die deel van die liggaam wat die hele mens besmet. Dit steek die hele lewe, van die geboorte af tot die dood toe, aan die brand, en self word dit uit die hel aan die brand gesteek. – Jakobus 3:6
Praat kan 'n mens in 'n verleentheid dompel. Die wyse woorde van moedersknie is relevant, "dink, voordat jy iets sê". Wat gesê is kan nie teruggetrek word nie en baie jammers later sukkel jy steeds om die skade te probeer ongedaan maak.
Suid-Afrika is 'n uiters sensitiewe samelewing en die saak rondom haatspraak was in die afgelope maande belangrike nuus.
Mense, alle mense, is beelddraers van God.
Dat ons 'n wag voor die mond nodig het is absoluut waar. Dat ons te veel seergemaak en gekwes het in die verlede is eweneens waar. Dat ons met agterdog bejeën word vanweë die wyse waarop sommige van ons met hul medemens omgegaan het, is ook waar.
Dit help nie om volstruispolitiek te beoefen nie. Eerlikheid met onsself en ander bring ons verder. Om op ander se sondes en skandes te wys help nie. Vee voor jou eie deur. Sorg dat jou optrede, jou woorde en dade met sout besprinkel is.
Sê wat jy wil, maar tel jou woorde. Gister se speelse grap is môre se beledigende kwets. Ons moet omstrede en selfs kwetsende uitdrukkings identifiseer en probeer verstaan waarom dit aanstoot gee. Dit geld vir alle gemeenskappe in Suid-Afrika.
Kol.4:6 – Wanneer julle met mense praat, dan moet julle altyd vriendelik wees. Dit moet vir die mense lekker wees om na julle te luister. Ja, julle moet altyd die regte dinge vir elke mens sê.
Dankie Ds Pelser u het vandag wyse woorde gepraat en ons moet dit almal ter harte neem. 'n Giftige
tong maak baie skade.
Ons weet al hierdie dinge en daar is dae wat dit goed gaan, maar dan is daar weerd dae wat ons op die proef gestel word.